**JUHTIMISTEENUSE OSUTAMISE LEPING NR. 01**

Tallinnas, 01.01.2013.a.

**Sinu Firma OÜ** (reg. kood: 12234567), asukohaga Nuustiku 7 Tallinn 11111, keda esindab volituse/põhikirja alusel juhatuse liige Lahe Mees (edaspidi Klient), ühelt poolt ja

**Manager OÜ** (reg. kood: 1234567), asukohaga Pilve 2 Tallinn 12345, keda esindab volituse/põhikirja alusel juhatuse liige Big Boss (edaspidi Konsulant), teiselt poolt sõlmisid käesoleva juhtimisteenuse osutamise lepingu (edaspidi nimetatud Leping) alljärgnevas:

1. **LEPINGU ESE**
	1. Käesoleva Lepingu alusel osutab Konsultant Kliendile juhtimisteenust, edaspidi Teenus. Pooled määravad lepinguga kindlaks Teenuse osutamisega seotud vastastikused õigused ja kohustused.
	2. Lepinguga määratud teenuste osutamisel on Konsultandi poolseks juhtivkonsultandiks hr/pr Nimi.
2. **KONSULTANDI KOHUSTUSED**
	1. Konsultant kohustub seonduvalt Kliendi suulise või kirjaliku korralduse alusel teostama Kliendi ettevõtte ja/või Kliendi poolt näidatud ettevõtete (edaspidi ettevõtted) igapäevase majandustegevuse juhtimist ja tegevuse lühi- ja pikaajalist kavandamist, eelkõige:
		1. korraldama finantsjuhtimist ja raamatupidamisarvestust (vastavalt vajadusele jooksva raamatupidamise osas, varasema raamatupidamise korrastamise ja taastamise osas jne);
		2. kontrollima erinevate kohustuste võtmist ja täitmist;
		3. lahendama personali värbamise ja juhtimisega seotud küsimusi;
		4. korraldama koostööd klientide ja hankijatega;
		5. juhtima projektide kavandamist ja elluviimist;
		6. analüüsima seadustest ja teistest õigusaktidest, ettevõtte põhikirjast, nõukogu otsustest, üldkoosoleku otsustest, lepingutest tulenevaid ettevõtte majandustegevuse riske, s.h. kuid mitte ainult tegutsema Kliendi nõudel kas Kliendi või tema poolt näidatud ettevõtte vastutavatel ametikohtadel Kliendi poolt määratud ajal ja mahus (nõukogu, juhatus jms);
		7. teostama strateegilist planeerimist;
		8. korraldama tegevuse pikemaajalist planeerimist, juhtimist, kontrollimist;
		9. korraldama lepingute sõlmimist või sõlmima lepinguid erivolituste alusel;
		10. koostama ülevaateid tegevusest ja majanduslikust olukorrast;
		11. koostama ja analüüsima eelarveid ja muid analoogseid kalkulatsioone;
	2. Konsultant kohustub:
		1. hoidma ärisaladust. Ärisaladus käesoleva Lepingu tähenduses on ettevõtte käsutuses olev tehniline, tehnoloogiline ja muu ärialane teave, samuti andmed kaubanduslike- äriliste läbirääkimiste, tehingute, turu-uuringute ja muude asjaolude kohta, mille avaldamine ei ole seaduste, muude õigusaktide ega ettevõtte põhikirja kohaselt kohustuslik ning mille avalikustamine ei ole otsustatud teiste juhtimisorganite poolt;
		2. informeerima jooksvalt Klienti Teenuse osutamise käigust ning Teenuse osutamisel esile kerkinud probleemidest ja küsimustest;
		3. tegutsema Teenuse osutamisel sõltumatult ja erapooletult juhindudes seadusest ning headest kommetest ja äritavadest. Lepingu täitmisel rakendama oma parimaid teadmisi ja kogemusi tagamaks Teenuse kvaliteedi ning vastavuse kehtivale seadusandlusele.
		4. säilitama kõik Teenuse osutamise käigus Konsultandi poolt koostatud teated ja dokumendid, s.h. elektroonilised andmefailid. Lisaks on Konsultant kohustatud säilitama kõik talle Teenuse osutamisega seoses Kliendilt ja/või kolmandatelt isikutelt saadud teated ja dokumendid, s.h. nt. kirjavahetus (ka elektronpost) jmt. Konsultant on kohustatud tagama selliste dokumentide ja andmefailide turvalisuse ja kaitstuse juhusliku hävimise, kaotsimineku või kahjustumise eest.
		5. hoidma saladuses Teenuse osutamise käigus teatavaks saanud andmeid. Konsultant on kohustatud tagama Lepingu ning Teenuse osutamisega seotud informatsiooni konfidentsiaalsuse ja võtma tarvitusele kõik meetmed, vältimaks sellise informatsiooni teatavaks saamist kolmandatele isikutele, välja arvatud juhul, kui seadusandlusest, käesolevast Lepingust või Lepinguosaliste muust vastavasisulisest kokkuleppest tuleneb teisiti. Käesolevas punktis sätestatud Konsultandi kohustus kehtib ka pärast käesoleva Lepingu lõppemist;
		6. osutama muid juhtimisalaseid konsultatsioone ja teenuseid.
3. **KLIENDI KOHUSTUSED**
	1. Klient kohustub:
		1. esitama Konsultandile jooksvalt Teenuse osutamiseks vajalikud lähteandmed ja –dokumendid;
		2. andma Konsultandile mõistliku ja piisava aja oma kohustuste täitmiseks, eelkõige suuremahuliste finantsplaanide jms koostamisel;
		3. andma Konsultandile vajalikke juhiseid, Konsultandi nõudmisel kirjalikult;
		4. kandma või hüvitama ise või Teenust saava ettevõtte poolt Konsultandi tegevusega kaasnevad transpordi (sh sõiduauto), side, lähetuse ja esinduskulud (sh seminaridel ja konverentsidel osalemine). Eelnimetatud kulud kantakse või hüvitatakse täiendava kokkuleppega määratud ulatuses;
		5. tasuma osutatud Teenuste eest vastavalt Lepingule.
4. **KONSULTANDI ÕIGUSED**
	1. Konsultandil on õigus:
		1. saada Lepingus kindlaksmääratud tasu;
		2. saada Kliendilt juhiseid, samuti muid vajalikke andmeid Teenuse kvaliteetseks osutamiseks.
5. **KLIENDI ÕIGUSED**
	1. Kliendil on õigus jooksvalt kontrollida Teenuse osutamise kvaliteeti, s.h. õigus kontrollida Teenuse osutamisega seotud dokumente, küsitleda Teenuse osutamises osalevaid Konsultandi töötajaid ning saada Konsultandilt kontrollimiseks vajalikku muud teavet.
6. **KONSULTANDI TASU**
	1. Klient tasub Konsultandile Teenuse osutamise eest igakuiselt fikseeritud tasu summas 1000 (*sõnadega*) eurot. Nimetatud summale lisandub käibemaks õigusaktides kehtestatud suuruses.
	2. Vastava kalendrikuu eest tasumisele kuuluva Konsultandi Tasu kohta esitab Konsultant Kliendile arve sellele kalendrikuule järgneva kuu esimese 7 (seitsme) päeva jooksul. Nimetatud tasu maksab Klient pangaülekandega Konsultandi arvelduskontole 7 (seitsme) kalendripäeva jooksul arvates arve väljastamise kuupäevast.
	3. Konsultandi tasu vaadatakse üle kord aastas.
7. **TEATED**
	1. Kõik Poolte õigusi ja/või kohustusi tekitavad, muutvad või lõpetavad Lepingu ja/või Teenuse osutamisega seotud teated ja dokumendid (vormistatakse kirjalikult ning edastatakse adressaadiks oleva Lepinguosalise volitatud esindajale käsiposti või kullerteenuse kaudu, faksi teel või toimetatakse kätte isiklikult Poole käesolevas lepingus märgitud aadressil.
8. **LEPINGU KEHTIVUS**
	1. Leping jõustub selle allakirjutamise hetkest ning on sõlmitud tähtajatult.
	2. Lepingut saab lõpetada igal ajal poolte kokkuleppel või ühepoolselt Kliendi nõudmisel, kusjuures Klient kohustub sellisest Lepingu ühepoolsest lõpetamisest Konsultanti kirjalikult 3 (*sõnadega*) kuud ette teatama.
9. **MUUD TINGIMUSED**
	1. Lepingu tingimusi võib muuta üksnes Poolte kokkuleppel. Kõik käesoleva Lepingu tingimuste muudatused ja täiendused vormistatakse kirjalikult. Vastavad muudatused ja täiendused jõustuvad nendele poolte allakirjutamise hetkest, kui vastava kokkuleppega ei ole ettenähtud teisiti.
	2. Ühegi Lepingu järgse õiguse teostamisel esinev viivitus ei tähenda sellisest õigusest loobumist, ühegi õiguse eraldi või osaline teostamine ei välista selle õiguse edasist teostamist ega ühegi teise õiguse teostamist.
	3. Lepinguga enesele võetud kohustuste täitmata jätmise või mittekohase täitmise eest vastutavad Pooled Eesti Vabariigi õigusaktide ja Lepinguga kindlaksmääratud korras ja ulatuses. Pool kannab täielikku vastutust Lepingu mittetäitmise või mittenõuetekohase täitmisega teisele Poolele ja/või kolmandatele isikutele tekitatud kahju eest.
	4. Lepingust tulenevad Poolte vahelised vaidlused, mille osas ei saavutata kokkulepet läbirääkimistel, lahendatakse õigusaktidega kehtestatud korras Harju Maakohtus.
	5. Pooled kohustuvad hoidma konfidentsiaalsena Lepingu alusel saadud informatsiooni. Konfidentsiaalseks loetakse kogu sellist informatsiooni, mis ei oleks Poolele ilma Lepingut sõlmimata ja täitmata teatavaks saanud. Konfidentsiaalsusnõude rikkumise korral kohustub konfidentsiaalsusnõuet rikkunud pool tasuma teisele poolele leppetrahvi summas 10000 (*sõnadega*) eurot. Leppetrahvi kohustub rikkunud pool tasuma 14 päeva jooksul vastava nõude saamisest arvates.
	6. Leping on sõlmitud kahes võrdväärset juriidilist jõudu omavas eksemplaris, millest Klient saab ühe eksemplari ja Konsultant saab teise eksemplari.

Poolte andmed:

**Klient: Konsultant:**

Sinu Firma OÜ Manager OÜ

Registrikood: 1233456 Registrikood: 12346778

Aadress: Nuustiku 7 Tallinn 11111 Aadress: Pilve 8 Tallinn 23456

Tel. 234566 Tel. 23456

epost: epost:

Poolte allkirjad:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Klient Konsultant